Source: https://e-justice.europa.eu/content_order_for_payment_procedures-41-si-sk.do?member=1
Timestamp: 2019-07-23 12:14:32+00:00
Document Index: 8703913

Matched Legal Cases: ['súd ', 'súd ', 'Súd ', 'súd ', 'Súd ', 'súd ']

Konania o „platobnom rozkaze“ - Slovinsko
Slovinsko uznáva postupy vydania platobného rozkazu. Postup vydania platobného rozkazu upravujú články 431 až 441 zákona o občianskom konaní (Zakon o pravdnem postopku, ZPP).
Postup vydania platobného rozkazu je osobitný zrýchlený postup na vykonanie splatného peňažného nároku podloženého dokumentom, ktorý má podľa zákona väčšiu dôkaznú hodnotu (autentický dokument). Platobný rozkaz sa vydáva vo vnútroštátnych i cezhraničných prípadoch.
Nárok, ktorý tvorí základ pre platobný rozkaz, môže obsahovať iba peňažný záväzok (peňažný nárok). Predmetom nároku môžu byť iba nároky, ktoré predstavujú zmluvné alebo mimozmluvné záväzky a ktoré boli nominálne stanovené. Jedinou výnimkou je oznámenie o výpovedi z komerčných priestorov a o následnom vyprázdnení zásob, kde sa uplatňujú pravidlá podľa osobitného postupu pre vydanie platobného rozkazu. Táto výnimka je stanovená v článku 29 zákona o komerčných budovách a priestoroch (Zakon o poslovnih stavbah in poslovnih prostorih), v ktorom sa uvádza, že súd na základe oznámenia o výpovedi zo strany prenajímateľa a žiadosti o opustenie komerčnej budovy alebo priestorov vydá príkaz na opustenie komerčnej budovy alebo priestorov, ak z oznámenia o výpovedi alebo žiadosti a z nájomnej zmluvy alebo dôkazov uvedených v predchádzajúcom článku vyplýva, že prenajímateľ má právo vypovedať zmluvu alebo požadovať opustenie komerčnej budovy alebo priestorov.
Neexistuje horná hranica nároku.
Podľa ustanovení zákona o občianskom konaní súd takisto vydá rozhodnutie o vydaní platobného rozkazu ex officio, ak žalobca v rámci žaloby nepodal návrh v tomto zmysle, ale boli splnené podmienky pre vydanie platobného rozkazu, teda žalobca podá bežnú žalobu a nenavrhne vydanie platobného rozkazu. Vydanie platobného rozkazu je preto pre sudcu povinné a nezávisí od nároku žalobcu, ak boli splnené zákonom stanovené podmienky na jeho vydanie.
V Slovinsku sa právomoc rozhodnúť o návrhu na vydanie platobného rozkazu stanovuje rovnakým spôsobom ako v prípade iných žalôb, čo znamená, že vecnú príslušnosť pre vydanie platobného rozkazu majú okresné súdy (okrožna sodišča) i miestne súdy (okrajna sodišča). Vecná príslušnosť sa stanovuje s ohľadom na hodnotu sporu (alebo s ohľadom na povahu prípadu, napr. v obchodných prípadoch). Miestne súdy majú právomoc rozhodovať v sporoch o majetkových nárokoch, keď hodnota predmetnej položky nepresahuje 20 000 EUR. Okresné súdy majú právomoc rozhodovať v sporoch o majetkových nárokoch, keď hodnota danej položky presahuje 20 000 EUR. Právomoc prerokúvať prípady v oblasti obchodného práva na prvom stupni a rozhodovať o nich majú iba okresné súdy. Obchodné spory sú spory, v ktorých jedným z účastníkov občianskeho súdneho konania je právnická osoba (spoločnosť, inštitúcia, družstvo). Obchodné spory zahŕňajú aj prípady, v ktorých jedným z účastníkov konania je štát alebo iné samosprávne miestne spoločenstvo, napríklad obec.
V prípade vydania platobného rozkazu platia dve podmienky: nárok sa musí týkať splatného peňažného nároku a musí existovať overený dokument, z ktorého nárok vyplýva. Žaloba alebo návrh na vydanie platobného rozkazu musí obsahovať všetky prvky, ktoré musí obsahovať každá žaloba: údaje o súde, mená a adresy trvalého alebo prechodného pobytu účastníkov konania, mená právnych zástupcov alebo splnomocnencov, konkrétny návrh s uvedením hlavného predmetu konania a vedľajších nárokov, skutočnosti na podporu návrhu žalobcu, dôkazy preukazujúce tieto skutočnosti, sumu, o ktorú sa vedie spor, a podpis. K žalobe sa navyše musí priložiť hodnoverný dokument (originál alebo overená kópia).
V Slovinsku neexistuje požiadavka na predloženie návrhu na vydanie platobného rozkazu na štandardizovanom formulári – žiadny taký formulár totiž neexistuje. Návrh musí obsahovať zákonom stanovené prvky uvedené v bode 1.3 (povinné prvky žaloby).
Neexistuje požiadavka, aby účastníkov v konaniach o vydanie platobného rozkazu zastupoval advokát. Ak je účastník konania zastupovaný na okresnom súde, tento zástupca musí byť advokát alebo osoba, ktorá zložila štátne advokátske skúšky. Zastupovanie advokátom je povinné v konaniach týkajúcich sa mimoriadnych opravných prostriedkov.
Žaloba musí obsahovať informáciu o základe a výške dlhu a dôkaz, ktorý umožní stanoviť pravdivosť uvedených nárokov. Takisto je potrebné uviesť sumu a menu, ako aj dátum splatnosti peňažného nároku. Ak sa nárokuje úrok, aj tento úrok musí byť presne stanovený (úroková miera a obdobie, ktorého sa nárok týka). Dátum splatnosti nároku musí byť zrejmý z hodnoverného dokumentu.
Áno, k žalobe alebo návrhu na vydanie platobného rozkazu sa musí priložiť originál alebo overená kópia hodnoverného dokumentu. V obchodnom spore nie je nutné priložiť k žalobe alebo návrhu na vydanie platobného rozkazu originál alebo overenú kópiu hodnoverného dokumentu. Stačí, aby kópiu tohto dokumentu overil poverený orgán právnickej osoby.
Súd zamietne návrh na vydanie platobného rozkazu, ak nie sú splnené podmienky na jeho vydanie, teda splatný finančný nárok a existencia autentického dokumentu, z ktorého nárok vyplýva.
Opravným prostriedkom proti vydaniu platobného rozkazu, ktorý môže žalovaný využiť, je odpor. Lehota na podanie odporu je osem dní od doručenia platobného rozkazu žalovanému (tri dni v prípade sporov týkajúcich sa zmeniek a šekov). Odpor musí by odôvodnený, inak sa považuje za neopodstatnený. Odvolanie možno podať aj proti rozhodnutiu súdu o výnimke.
Žalovaný môže podať odpor proti nároku žalobcu. Odpor musí byť odôvodnený. Odpor musí obsahovať skutočnosti, ktoré ho podporujú a obsahujú dôkazy, inak sa považuje za nepodložený (druhý odsek článku 435 zákona o občianskom konaní). Žalovaný preto musí v odpore uviesť právne významné skutočnosti, teda skutočnosti, na základe ktorých by bolo možné zamietnuť nárok (ak sa preukáže, že sú pravdivé). Tvrdenia o týchto skutočnostiach musia byť konkrétne a špecifické.
Ak súd neodmietne odpor žalovaného z dôvodu príliš neskorého podania alebo neúplnosti a nezákonnosti, alebo ak ju nezamietne, bude pokračovať v konaní v súlade so žalobou.
Účastníci konania môžu na prvom hlavnom pojednávaní uviesť nové skutočnosti a predložiť nové dôkazy, zatiaľ čo žalovaný môže podať aj nové námietky v súvislosti s napadnutou časťou platobného rozkazu.
Súd musí vo svojom rozhodnutí o hlavnej otázke rozhodnúť, či platobný rozkaz zostane úplne alebo čiastočne účinný alebo či sa má zrušiť (článok 436 zákona o občianskom konaní).
Žalobca musí výslovne požiadať súd o vydanie osvedčenia o vykonateľnosti. Rozhodnutie súdu je vykonateľné, ak nadobudlo právoplatnosť a ak uplynula lehota na dobrovoľné splnenie záväzkov (prvý odsek zákona o výkone a zabezpečení nárokov).
Posledná aktualizácia: 03/11/2015